TFUNDคาดฟื้นไตรมาส2
น้ำท่วมทุบปันผลหาย50% LHตั้งกองทุนมูลค่า3.3พัน
29 ก.พ. 2555

น้ำท่วมทุบปันผลหาย50% LHตั้งกองทุนมูลค่า3.3พัน
นายสุทธิพงศ์ พัวพันธ์ประเสริฐ รองกรรมการผู้จัดการ บริษัทหลักทรัพย์จัดการกองทุนรวม (บลจ.) บัวหลวง กล่าวว่า ผลดำเนินงานงวดปี 2554 ของกองทุนรวมอสังหาริมทรัพย์ไทคอน (TFUND) ได้รับผลกระทบจากน้ำท่วมในเดือน ต.ค.ที่ผ่านมา เนื่องจากมีโรงงานในนิคมอุตสาหกรรมที่ได้รับผลกระทบ 99 โรง หรือ 50% ของรายได้รวม ส่งผลให้เงินปันผลของกองทุนจากปกติจ่ายในอัตราหน่วยละ 0.20 บาทต่อไตรมาส อาจลดลงเหลือ 0.09 บาท และคาดว่าจะต่อเนื่องมายังไตรมาสแรกนี้
ทั้งนี้ กองทุน TFUND มีกำไรสุทธิงวดปี 2554 จำนวน 514.61 ล้านบาท กำไรต่อหน่วย 0.5567 บาท ลดลง 26.3% จากปี 2553 มีกำไรสุทธิ 698.64 ล้านบาท กำไรต่อหน่วย 0.7558 บาท เนื่องจากกองทุนมีผลขาดทุนที่ยังไม่เกิดขึ้นจากเงินลงทุนจำนวน 132.5 ล้านบาท ส่วนใหญ่เกิดจากบริษัทจัดให้มีการประเมินค่าทรัพย์สินที่ได้รับผลกระทบจากน้ำท่วมเมื่อเดือน ต.ค. 2554 อีกครั้งหลังสถานการณ์คลี่คลาย 
นายสุทธิพงศ์ กล่าวว่า บริษัทประเมินว่าไตรมาส 2 ปีนี้กองทุนจะกลับเข้าสู่ภาวะปกติและน่าจะจ่ายเงินปันผลให้ผู้ถือหน่วยได้มากขึ้น เนื่องจากปัจจุบันการยกเลิกเช่าโรงงานนิ่งแล้ว จากจำนวน 99 โรงที่ถูกกระทบจากน้ำท่วมแจ้งขอยกเลิกเช่า 33 โรง จะต้องหาผู้เช่ามาแทน อีกทั้งปลายเดือน มี.ค.นี้จะเริ่มเก็บค่าเช่าจากลูกค้า จากที่ผ่านมายกเว้นให้หลังเกิดน้ำท่วม
“น้ำท่วมทำลูกค้าหายไป 1 ใน 3 เพราะลูกค้าไม่มั่นใจและบางรายมีทางเลือกอื่นย้ายไปมาเลเซียก็มี แต่คาดหวังว่าปีนี้น้ำจะไม่ท่วมอีก จากมาตรการของรัฐที่ออกมา” นายสุทธิพงศ์ กล่าว 
สำหรับแผนการเพิ่มทุนของกองทุน TFUND จำนวน 74.41 ล้านหน่วยประมาณ 700 กว่าล้านบาท ซึ่งจะเสนอขายผู้ถือหน่วยลงทุนเดิมช่วงเดือน มี.ค.นี้ แม้ยังไม่สามารถคาดการณ์ได้ แต่ราคาที่เสนอขายถือว่าไม่แพงที่ 10.25 บาทต่อหน่วย
ในส่วนของกองทุนรวมอสังหาริมทรัพย์ทีพาร์คโลจิสติคส์ (TLOGIS) ได้รับผลกระทบจากน้ำท่วมไม่มากนัก ทำให้การจ่ายเงินปันผลลดลงจากเดิมที่จ่ายอยู่ไตรมาสละ 20 สตางค์ต่อหน่วย เหลือ 16 สตางค์ โดยปี 2554 มีกำไรสุทธิ 150.57 ล้านบาท กำไรต่อหน่วย 0.8593 บาท ลดลงจากช่วงเดียวกันของปีก่อนกำไรสุทธิ 163.71 ล้านบาท กำไรต่อหน่วย 1.0679 บาท
บริษัทหลักทรัพย์กรุงศรีอยุธยา แนะนำซื้อ TFUND โดยมูลค่าพื้นฐานเท่ากับ 11.50 บาทต่อหน่วยลงทุน เนื่องจากราคาหน่วยลงทุนปัจจุบันต่ำกว่ามูลค่าสินทรัพย์สุทธิ (NAV) อีกทั้งการฟื้นตัวของผลประกอบการในปีนี้จะทำให้การจ่ายเงินปันผลกลับเข้าสู่ระดับปกติ
อย่างไรก็ตามผลกระทบน้ำท่วม คาดว่าเงินปันผลสำหรับผลประกอบการในไตรมาส 4 ปี 2554 และไตรมาส 1 ปี 2555 อาจลดลงมาที่ 0.10 บาทต่อไตรมาสซึ่งต่ำกว่าระดับปกติที่ 0.20 บาท
นายอดิศร ธนนันท์นราพูล รองกรรมการผู้จัดการ บริษัท แลนด์ แอนด์ เฮ้าส์ (LH) เปิดเผยว่า คณะกรรมการอนุมัติให้จัดตั้งกองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ โดยบริษัทหลักทรัพย์จัดการกองทุนแลนด์ แอนด์ เฮ้าส์ จะเป็นผู้บริหารจัดการ เสนอขายหน่วยลงทุนไม่เกิน 3,300 ล้านบาท คาดว่าจะจัดตั้งไม่เกินไตรมาสแรกของปีนี้
กองทุนจะลงทุนในสินทรัพย์ของโครงการบ้านพักอาศัยให้เช่าแอลแอนด์เอชวิลล่า สาทร ระยะเวลาเช่าช่วง 27 ปี มูลค่า 628 ล้านบาทและลงทุนในโครงการเซอร์วิส อพาร์ตเมนต์ เซนเตอร์ พอยต์ สุขุมวิท-ทองหล่อ มูลค่า 2,661 ล้านบาท
“บริษัทจะเข้าลงทุนในกองทุน ไม่เกิน 49.5 ล้านหน่วย มูลค่าไม่เกิน 495 ล้านบาท หรือ 15% ของมูลค่ากองทุนและจะรับประกันรายได้ค่าเช่าขั้นต่ำของกองทุนในช่วงเวลาตั้งแต่วันที่กองทุนลงทุนในทรัพย์สินถึงวันที่ 31 ธ.ค.2558”